b'\n_START_ARTICLE_\nAventura burlacului nobil\n_START_SECTION_\nMisterul ini\xc8\x9bial\n_START_PARAGRAPH_\nSherlock Holmes este contactat de lordul Robert St. Simon, care-i solicit\xc4\x83 ajutorul pentru g\xc4\x83sirea miresei sale, care a disp\xc4\x83rut din cas\xc4\x83 \xc3\xaen ziua c\xc4\x83s\xc4\x83toriei lor. Lordul, al doilea fiu al ducelui de Balmoral \xc8\x99i un burlac de 41 ani, \xc3\xae\xc8\x99i \xc3\xaent\xc3\xa2lnise viitoarea so\xc8\x9bie, Miss Hatty Doran din San Francisco, \xc3\xaen timpul unei c\xc4\x83l\xc4\x83torii \xc3\xaen Statele Unite ale Americii ce avusese loc cu un an \xc3\xaen urm\xc4\x83. Aceasta era fiica unuia dintre cei mai boga\xc8\x9bi proprietari de exploat\xc4\x83ri miniere din vestul Statele Unite. Ea venise \xc3\xaen Anglia \xc3\xaempreun\xc4\x83 cu tat\xc4\x83l ei, iar lordul se \xc3\xaent\xc3\xa2lnise de c\xc3\xa2teva ori cu ea dup\xc4\x83 care cei doi s-au logodit._NEWLINE_Evenimentele din ziua nun\xc8\x9bii l-au uimit pe lordul Robert, deoarece se p\xc4\x83rea c\xc4\x83 mireasa lui, Miss Hatty Doran, era plin\xc4\x83 de entuziasm cu privire la c\xc4\x83s\xc4\x83toria lor iminent\xc4\x83. Nunta a avut loc \xc3\xaentr-o diminea\xc8\x9b\xc4\x83 la Biserica St. George din pia\xc8\x9ba Hanovra. St. Simon i-a spus lui Holmes c\xc4\x83 a observat o schimbare \xc3\xaen starea de spirit a tinerei doamne doar dup\xc4\x83 ceremonia nup\xc8\x9bial\xc4\x83. \xc3\x8en timp ce se \xc3\xaendrepta spre sacristie, ea a sc\xc4\x83pat buchetul de nunt\xc4\x83 pe jos, care i-a fost \xc3\xaenm\xc3\xa2nat de un b\xc4\x83rbat necunoscut care st\xc4\x83tea \xc3\xaen banc\xc4\x83 \xc8\x99i asista la ceremonie. C\xc3\xa2nd lordul a deschis discu\xc8\x9bia despre acest moment, so\xc8\x9bia sa i-a r\xc4\x83spuns cu asprime._NEWLINE_Mirii \xc8\x99i nunta\xc8\x99ii s-au deplasat apoi la casa din Lancaster Gate a tat\xc4\x83lui fetei, Aloysius Doran. Imediat dup\xc4\x83 venirea nunta\xc8\x99ilor, \xc3\xaen cas\xc4\x83 a \xc3\xaencercat s\xc4\x83 p\xc4\x83trund\xc4\x83 o t\xc3\xa2n\xc4\x83r\xc4\x83 pe nume Flora Millar, dansatoare la "Allegro", cu care lordul se aflase \xc3\xaen str\xc3\xa2nse rela\xc8\x9bii de prietenie \xc8\x99i care a pretins c\xc4\x83 avea anumite drepturi asupra mirelui. Aceasta a fost dat\xc4\x83 imediat afar\xc4\x83 de c\xc4\x83tre doi poli\xc8\x9bi\xc8\x99ti \xc3\xaen civil prezen\xc8\x9bi la banchetul de nunt\xc4\x83. \xc3\x8en acest timp, doamna St. Simon s-a pl\xc3\xa2ns de o indispozi\xc8\x9bie, s-a ridicat de la mas\xc4\x83 \xc8\x99i a fost v\xc4\x83zut\xc4\x83 vorbind cu camerista ei american\xc4\x83, Alice. La scurt\xc4\x83 vreme s-a constatat c\xc4\x83 mireasa disp\xc4\x83ruse din cas\xc4\x83._NEWLINE_Unul dintre servitori a afirmat c\xc4\x83 o v\xc4\x83zuse pe doamn\xc4\x83 p\xc4\x83r\xc4\x83sind \xc3\xaen grab\xc4\x83 casa \xc3\xaembr\xc4\x83cat\xc4\x83 cu un palton peste rochia de mireas\xc4\x83. Observ\xc3\xa2nd dispari\xc8\x9bia fiicei sale, domnul Aloysius Doran a chemat imediat poli\xc8\x9bia. Inspectorul Lestrade a arestat-o pe Flora Millar, care fusese v\xc4\x83zut\xc4\x83 ulterior plimb\xc3\xa2ndu-se la bra\xc8\x9b cu doamna St. Simon \xc3\xaen Hyde Park.\n_START_SECTION_\nRezolvare\n_START_PARAGRAPH_\nLa finalul \xc3\xaentrevederii cu lordul, Sherlock Holmes i-a spus acestuia c\xc4\x83 a rezolvat misterul dispari\xc8\x9biei \xc8\x99i c\xc4\x83 mai are doar c\xc3\xa2teva detalii de clarificat \xc3\xaenainte de a expune desf\xc4\x83\xc8\x99urarea faptelor. Detectivul \xc3\xaei spune lui Watson c\xc4\x83 a rezolvat misterul dispari\xc8\x9biei, baz\xc3\xa2ndu-se pe c\xc3\xa2teva cazuri anterioare de dispari\xc8\x9bii similare._NEWLINE_La scurt\xc4\x83 vreme, \xc3\xaen apartamentul lui Holmes sose\xc8\x99te inspectorul Lestrade care \xc3\xaei aduce informa\xc8\x9bia c\xc4\x83 g\xc4\x83sise \xc3\xaen lacul Serpentine o rochie de mireas\xc4\x83 din m\xc4\x83tase, o pereche de pantofi albi, o coroni\xc8\x9b\xc4\x83 \xc8\x99i un v\xc4\x83l de mireas\xc4\x83, plus o verighet\xc4\x83 nou\xc4\x83. Acestea fuseser\xc4\x83 deja identificate ca fiind ale doamnei St. Simon. \xc3\x8en buzunarul rochiei fusese g\xc4\x83sit un bilet \xc3\xaen care cineva cu ini\xc8\x9bialele F.H.M. (Lestrade crede c\xc4\x83 aceste ini\xc8\x9biale sunt ale Florei Millar) o chemase la o \xc3\xaent\xc3\xa2lnire pe doamna St. Simon. Pe spatele biletului era o bucat\xc4\x83 dintr-o not\xc4\x83 de plat\xc4\x83 a unui hotel, pe care Holmes o consider\xc4\x83 foarte interesant\xc4\x83. Poli\xc8\x9bistul crede c\xc4\x83 doamna fusese ademenit\xc4\x83 afar\xc4\x83 de c\xc4\x83tre Flora Millar, care i-a \xc3\xaentins o capcan\xc4\x83 \xc3\xaengrozitoare._NEWLINE_Dup\xc4\x83 orele 17, Holmes iese din cas\xc4\x83, spun\xc3\xa2nd c\xc4\x83 vrea s\xc4\x83 fac\xc4\x83 \xc8\x99i ceva munc\xc4\x83 de teren. El se \xc3\xaentoarce \xc3\xaenainte de ora 21, pe masa din camera sa fiindu-i a\xc8\x99ezat\xc4\x83 un meniu de cin\xc4\x83 pentru cinci persoane. \xc3\x8en afar\xc4\x83 de Holmes \xc8\x99i Watson, \xc3\xaen camer\xc4\x83 sosesc lordul St. Simon \xc8\x99i un cuplu necunoscut pe care detectivul \xc3\xael prezint\xc4\x83 ca fiind domnul \xc8\x99i doamna Francis Hay Moulton. Din discu\xc8\x9bie se dezv\xc4\x83luie faptul c\xc4\x83 doamna era so\xc8\x9bia lordului St. Simon, Hatty._NEWLINE_Hatty \xc3\xaei explic\xc4\x83 lordului c\xc4\x83 domnul Francis Hay Moulton era so\xc8\x9bul ei. Cei doi se cunoscuser\xc4\x83 \xc3\xaen 1884 \xc3\xaen tab\xc4\x83ra McQuire din Mun\xc8\x9bii St\xc3\xa2nco\xc8\x99i, unde at\xc3\xa2t tat\xc4\x83l fetei, c\xc3\xa2t \xc8\x99i Frank (Francis) exploatau c\xc3\xa2te o min\xc4\x83 de aur. Ei s-au logodit, dar, \xc3\xaen timp ce tat\xc4\x83l lui Hatty a g\xc4\x83sit aur \xc8\x99i s-a \xc3\xaembog\xc4\x83\xc8\x9bit, mina lui Frank a secat. \xc3\x8en cele din urm\xc4\x83, tat\xc4\x83l lui Hatty n-a mai fost de acord cu logodna \xc8\x99i a luat-o cu el la Frisco. Frank a urm\xc4\x83rit-o \xc8\x99i i-a promis logodnicei sale c\xc4\x83 se va duce \xc3\xaen alt\xc4\x83 parte s\xc4\x83 fac\xc4\x83 \xc8\x99i el avere \xc8\x99i se va \xc3\xaentoarce dup\xc4\x83 ce va avea la fel de mul\xc8\x9bi bani ca Aloysius Doran. Ei s-au c\xc4\x83s\xc4\x83torit pe ascuns. Frank a plecat s\xc4\x83 caute aur \xc3\xaen Montana, Arizona \xc8\x99i apoi New Mexico, dup\xc4\x83 care a ap\xc4\x83rut un articol \xc3\xaentr-un ziar \xc3\xaen care scria c\xc4\x83 tab\xc4\x83ra minier\xc4\x83 fusese atacat\xc4\x83 de apa\xc8\x99i, iar pe lista celor uci\xc8\x99i figura \xc8\x99i numele s\xc4\x83u. Hatty a fost bolnav\xc4\x83 luni de zile, iar dup\xc4\x83 un an \xc8\x99i mai bine \xc3\xaen care nu mai primise nicio veste ea a fost convins\xc4\x83 c\xc4\x83 so\xc8\x9bul ei murise \xc3\xaentra-adev\xc4\x83r. Acesta nu murise \xc3\xaens\xc4\x83, ci fusese luat prizonier de apa\xc8\x99i._NEWLINE_Mai t\xc3\xa2rziu, Hatty se \xc3\xaent\xc3\xa2lnise cu lordul St. Simon \xc8\x99i fusese de acord s\xc4\x83 se c\xc4\x83s\xc4\x83toreasc\xc4\x83 cu el, chiar dac\xc4\x83 inima ei \xc3\xaei \xc3\xaenc\xc4\x83 apar\xc8\x9binea lui Frank. \xc3\x8entre timp, acesta evadase \xc8\x99i venise la Frisco s\xc4\x83 o caute, iar apoi aflase c\xc4\x83 a ea a plecat \xc3\xaen Anglia, unde urma s\xc4\x83 se c\xc4\x83s\xc4\x83toreasc\xc4\x83 cu altcineva. \xc3\x8en ziua nun\xc8\x9bii, pe c\xc3\xa2nd se apropia de altar, Hatty l-a v\xc4\x83zut pe frank a\xc8\x99ezat \xc3\xaen b\xc4\x83ncile bisericii \xc8\x99i aproape c\xc4\x83 a le\xc8\x99inat de emo\xc8\x9bie. El i-a scris un bilet, iar c\xc3\xa2nd se \xc3\xaentorcea de la sacristie Hatty a sc\xc4\x83pat inten\xc8\x9bionat buchetul pe jos, acesta fiindu-i \xc3\xaenm\xc3\xa2nat de Frank, care i-a strecurat cu acel prilej \xc8\x99i un bilet._NEWLINE_Dup\xc4\x83 ceremonie, Hatty l-a v\xc4\x83zut prin geam pe Frank, care i-a f\xc4\x83cut semn s\xc4\x83 ias\xc4\x83 afar\xc4\x83. Ea a fost urm\xc4\x83rit\xc4\x83 de Flora Millar care i-a povestit unele lucruri despre lord. Cei doi s-au ascuns \xc8\x99i au vrut s\xc4\x83 fug\xc4\x83, de\xc8\x99i Frank era de p\xc4\x83rere c\xc4\x83 trebuie s\xc4\x83 spun\xc4\x83 adev\xc4\x83rul. Cum Hatty era ru\xc8\x99inat\xc4\x83 de acea \xc3\xaent\xc3\xa2mplare, Frank i-a luat hainele de nunt\xc4\x83 \xc8\x99i le-a aruncat \xc3\xaen lacul Serpentine. Cei doi so\xc8\x9bi urmau s\xc4\x83 plece a doua zi la Paris, dar au fost g\xc4\x83si\xc8\x9bi de Holmes care i-a sf\xc4\x83tuit c\xc4\x83 este mai bine s\xc4\x83-i spun\xc4\x83 lordului St. Simon \xc3\xaentregul adev\xc4\x83r. Lordul nu este mi\xc8\x99cat de scuzele lui Hatty \xc8\x99i simte c\xc4\x83 a fost foarte grav jignit._NEWLINE_Holmes afirm\xc4\x83 c\xc4\x83 a rezolvat cazul plec\xc3\xa2nd de la analogia cu alte cazuri similare petrecute \xc3\xaen Europa, el d\xc3\xa2ndu-\xc8\x99i seama c\xc4\x83 b\xc4\x83rbatul aflat \xc3\xaen biseric\xc4\x83 trebuia s\xc4\x83 fie un fost iubit sau so\xc8\x9b al lui Hatty. Plec\xc3\xa2nd de la faptul c\xc4\x83 biletul fusese scris pe spatele unei note de plat\xc4\x83 de la un hotel, iar pre\xc8\x9burile din nota de plat\xc4\x83 erau cam mari, detectivul a dedus c\xc4\x83 domnul din biseric\xc4\x83 era cazat la unul dintre cele mai selecte hoteluri din Londra. El s-a uitat \xc3\xaen registrele hotelurilor, iar la al doilea hotel cercetat a aflat c\xc4\x83 un american pe nume Francis H. Moulton p\xc4\x83r\xc4\x83sise hotelul doar cu o zi \xc3\xaenainte \xc8\x99i solicitase s\xc4\x83 i se trimit\xc4\x83 coresponden\xc8\x9ba la o locuin\xc8\x9b\xc4\x83 din Pia\xc8\x9ba Gordon nr. 226. El s-a deplasat acolo \xc8\x99i i-a g\xc4\x83sit pe so\xc8\x9bii Moulton, pe care i-a sf\xc4\x83tuit s\xc4\x83-\xc8\x99i clarifice situa\xc8\x9bia.\n_START_SECTION_\nComentariu\n_START_PARAGRAPH_\n\xc3\x8en al treilea paragraf al povestirii, Watson afirm\xc4\x83 c\xc4\x83 acest caz a avut loc "\xc3\xaentr-o dup\xc4\x83 amiaz\xc4\x83, cu c\xc3\xa2teva s\xc4\x83pt\xc4\x83m\xc3\xa2ni \xc3\xaenainte de c\xc4\x83s\xc4\x83toria mea, pe vremea c\xc3\xa2nd \xc3\xaenc\xc4\x83 \xc3\xaemp\xc4\x83r\xc8\x9beam cu Holmes apartamentul din strada Baker". Mai departe, dar tot la \xc3\xaenceput, Holmes cite\xc8\x99te o fi\xc8\x99\xc4\x83 biografic\xc4\x83 a lordului St. Simon \xc3\xaen care erau scrise urm\xc4\x83toarele: "N\xc4\x83scut \xc3\xaen 1846. El are 41 ani..."; din aceste cuvinte se deduce c\xc4\x83 anul \xc3\xaen care se petrece ac\xc8\x9biunea este 1887 sau 1888._NEWLINE_Conan Doyle implic\xc4\x83, de asemenea, faptul c\xc4\x83 Flora Millar a fost amanta lordului St. Simon, de care se desp\xc4\x83r\xc8\x9bise cu pu\xc8\x9bin timp \xc3\xaenainte de nunt\xc4\x83, c\xc4\x83 lordul Robert se c\xc4\x83s\xc4\x83tore\xc8\x99te cu Hatty Doran doar pentru banii ei \xc8\x99i c\xc4\x83 nu o iube\xc8\x99te cu adev\xc4\x83rat \xc8\x99i nici ea pe el. \xc3\x8en perioadele victoriene \xc8\x99i edwardiene era un lucru obi\xc8\x99nuit ca fiii s\xc4\x83raci ai nobilimii s\xc4\x83 se c\xc4\x83s\xc4\x83toreasc\xc4\x83 cu mo\xc8\x99tenitoare americane._NEWLINE_Aceasta este una dintre o serie de povestiri \xc3\xaen care Holmes \xc3\xael \xc3\xaenvinge pe inspectorul Lestrade de la Scotland Yard. Lestrade ajunge chiar s\xc4\x83 sugereze c\xc4\x83 Holmes este nebun, dar, ca \xc3\xaentotdeauna, Holmes este cel care rezolv\xc4\x83 cazul. Lestrade era convins c\xc4\x83 Flora Millar, o admiratoare p\xc4\x83r\xc4\x83sit\xc4\x83 de St. Simon, a fost implicat\xc4\x83 \xc3\xaen dispari\xc8\x9bia so\xc8\x9biei lordului, din moment ce Hatty a primit un bilet semnat cu ini\xc8\x9bialele "F.H.M.".\n_START_SECTION_\nAdapt\xc4\x83ri\n_START_PARAGRAPH_\nAceast\xc4\x83 povestire a servit ca surs\xc4\x83 de inspira\xc8\x9bie pentru al \xc8\x99aptelea film cu Sherlock Holmes (filmat \xc3\xaen 1921) din seria de filme mute cu Eille Norwood._NEWLINE_Povestirea a fost mult extrapolat\xc4\x83 \xc8\x99i adaptat\xc4\x83 de scenaristul T.R. Bowen \xc3\xaentr-un lungmetraj de 104 minute, difuzat \xc3\xaen Anglia la 3 februarie 1993 \xc8\x99i care a f\xc4\x83cut parte din serialul de televiziune "Sherlock Holmes" realizat de Granada Television cu Jeremy Brett \xc3\xaen rolul principal.  Episodul are titlul The Eligible Bachelor, iar \xc3\xaen rolurile principale joac\xc4\x83 Jeremy Brett (Sherlock Holmes), Edward Hardwicke (dr. Watson), Simon Williams (Lordul Robert St. Simon) \xc8\x99i Heather Chasen (Hon. Amelia St. Simon)._NEWLINE_Episodul con\xc8\x9bine schimb\xc4\x83ri semnificative fa\xc8\x9b\xc4\x83 de textul original, incluz\xc3\xa2nd elemente din alte p\xc4\x83r\xc8\x9bi ale canonului holmesian. Scenariul filmului l-a transformat pe St. Simon \xc3\xaentr-un mizerabil personaj gen "Barb\xc4\x83 Albastr\xc4\x83", care s-a c\xc4\x83s\xc4\x83torit cu o serie de femei bogate \xc3\xaenainte de a se c\xc4\x83s\xc4\x83tori cu Hatty Doran.'